Nicholas Chia Yeck Joo

**Nicholas Chia Yeck Joo** (kinesisk: 謝益裕, pinyin: *Xiè Yìyù*, 1938–2024) var en kinesisk katolsk prelat og erkebiskop av Singapore.

## Liv og virke
### Prest
Nicholas Chia studerte katolsk teologi og filosofi på katolske presteseminarer i Singapore og i Penang i Malaysia. Han ble presteviet den 26. januar 1964 for erkebispedømmet Malacca-Singapore, som det da var. Fra 1969 til 1971 studerte han ved det pavelige universitet Gregoriana i Roma. Fra 1978 til 1990 ledet han Singapore Pastoral Institute.

### Erkebiskop av Singapore
Pave Johannes Paul II utnevnte ham den 15. mai 2001 til erkebiskop av erkebispedømmet Singapore. Han ble bispeviet den 7. oktober 2001 av den apostoliske delegat i Singapore, erkebiskop Adriano Bernardini; medkonsekratorer var den emeriterte erkebiskop Gregory Yong Sooi Ngean, og Anthony Soter Fernandez, erkebiskop av Kuala Lumpur. Seremonien fant sted på Singapore Indoor Stadium; blant dem som overvar messen var president S. R. Nathan, seksten biskoper, 190 prester og om lag 11.000 katolikker, samt representanter for de større religiøse grupper i Singapore.

Fra mars 2002 til 2005 var han rådsmedlem av International Catholic Charismatic Renewal Services og representerte der Sentral- og Øst-Asia.

Våren 2003 var han en av de første katolske biskoper som måtte konfrontere den første SARS-pandemien og utvikle smittevernstiltak i kirkene. Ut fra den forståelse av sykdommens smitteveier og smittsomhet man da hadde gav han alle prester inntil videre forbud mot å høre skriftemål - i stedet skulle menighetene tilby generalabsolusjon, og det ble anbefalt også å avstå fra fredshilsen under messefeiringen, og kommunion kunne ikke lenger mottas på tungen.

### Fratreden, senere år
Den 20. mai 2013 innvilget pave Frans hans aldersbetingede fratreden.

I februar 2014 pådro han seg hodeskader i et hardt fall og lå i koma i mer enn en måned. Siden han ikke kom seg helt etter skadene, fortsatte han å bli tatt hånd om på et av Singapores katolske sykehjem.

Den 7. april 2018 ledet erkebiskop William Goh en høytidsmesse i Det hellige kors kirke for å markere Chias 80-årsdag.

Den 17. desember 2024 kunngjorde erkebiskopens kommunikasjonskontor at Chia var kritisk syk. Han døde senere samme dag, ved St Theresa's Home, hvor han hadde vært bosatt. Han var 86 år gammel.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Biskop Eugène-Charles-Joseph de Mazenod (1782-1861) *1832
* Kardinal Joseph Hippolyte Guibert (1802-1886) *1842
* Kardinal François-Marie-Benjamin Richard de la Vergne (1819-1908) *1872
* Kardinal Pietro Gasparri (1852-1934) *1898
* Kardinal Clemente Micara (1879-1965) *1920
* Kardinal Antonio Samorè (1905-1983) *1950
* Kardinal Angelo Sodano (1927-2022) *1978
* Erkebiskop Adriano Bernardini (1942-2025) *1992
* Erkebiskop *Nicholas Chia Yeck Joo* (1938-) *2001

## Litteratur
*Eugene Wijeysingha (2006): *Going Forth... – The Catholic Church in Singapore 1819–2004*, Titular Roman Catholic Archbishop of Singapore, 
*Episcopal Ordination of Reverend Father Nicholas Chia Souvenir Magazine
*Archbishop Nicholas Chia Souvenir Publication, Church of the Holy Cross
## Referanser